Politiet anser bileksplosion i Berlin som mord.

En bil er tirsdag eksploderet på Bismarckstrasse i Berlin, og politiet formoder, at der er tale om en bombe, som var anbragt i bilen.

Politiet tror ikke på, at der er tale om terror.

- Der er ikke nogle beviser på noget med baggrund i terror, siger talsmanden for politiet i den tyske hovedstad ifølge Reuters.

Bodybuilder og tidligere straffet

Den dræbte er en 43-årig mand med tyrkiske rødder fra Berlin, skriver avisen Berliner Zeitung med politiet som kilde. Manden beskrives som bodybuilder og har tidligere været straffet.

Der kan muligvis være tale om et opgør i Berlins kriminelle underverden, mener politiet.

- Vi anser dette for at være et mord, siger en talsmand for den tyske anklagemyndighed til nyhedsbureauet AFP.

Ikke fare for flere eksplosioner

Tidligere på formiddagen skrev tysk politi på Twitter, at det var "en eksplosiv anordning, som var skyld i, at køretøjet eksploderede".

Bilen, en Volkswagen Passat, var i fart og bevægede sig fra bydelen Charlottenburg mod centrum, da eksplosionen lød, fortæller øjenvidner.

Kort før middag meddelte tysk politi, at det har undersøgt bilen, og at der ikke længere er fare for flere eksplosioner.

Tidligere var beboere blevet bedt om at holde døre og vinduer lukket i tilfælde af flere eksplosioner.

Ingen andre kom til skade ved eksplosionen.